**Informatīvais ziņojums „Par Ministru kabineta 2013.gada 24.septembra sēdē (protokols Nr.50, 153§ 5.punkts) dotā uzdevuma izpildes gaitu”**

Ministru kabineta 2013.gada 24.septembra sēdē (Prot.Nr.50, 153.§) tika izskatīts Finanšu ministrijas sagatavotais informatīvais ziņojums „Par nepieciešamajām darbībām saistībā ar valsts akciju sabiedrības „Latvijas Hipotēku un zemes banka” reorganizāciju” (turpmāk - Informatīvais ziņojums). Atbilstoši Ministru kabineta 2013.gada 24.septembra sēdes protokollēmuma (protokols Nr.50, 153.§) 5.punktā lemtajam Ekonomikas ministrijai sadarbībā ar Finanšu ministriju, valsts akciju sabiedrību „Latvijas Hipotēku un zemes banka” (ar 2014.gada 1.janvāri valsts akciju sabiedrība "Latvijas Attīstības finanšu institūcija Altum") (turpmāk – Altum) un Tieslietu ministriju tika uzdots izvērtēt un iesniegt informāciju Ministru kabinetam par iespējām ar privatizācijas procesiem saistīto uzdevumu īstenošanai izmantot valsts akciju sabiedrības „Privatizācijas aģentūra” (turpmāk- Privatizācijas aģentūra) rezerves fonda līdzekļus, vienlaikus precizējot uzdevumu īstenošanai nepieciešamā finansējuma apjomu.

Atbilstoši Informatīvajā ziņojumā minētajam, Altum ar valsts un pašvaldību īpašuma privatizācijas procesa un privatizācijas sertifikātu apriti saistītajā jomā šobrīd veic šādus valsts pārvaldes uzdevumus:

1) zemes izpirkuma (pirkuma) līgumu slēgšana ar zemes izpircējiem un zemes izpircēju veikto maksājumu administrēšana, sadalot naudā saņemtos līdzekļus starp valsti un attiecīgajām pašvaldībām;

2) maksājumu administrēšana par valsts un pašvaldību dzīvojamo māju privatizāciju, sadalot naudā saņemtos līdzekļus starp attiecīgo pašvaldību un valsti;

3) kompensāciju izmaksa naudā, dzēšot privatizācijas sertifikātus politiski represētajām personām;

4) privatizācijas sertifikātu kontu apkalpošana.

Ņemot vērā, ka minēto uzdevumu izpildes ietvaros iekasētā pakalpojuma maksa nesedz pilnā apmērā Altum izdevumus, Informatīvajā ziņojumā tika norādīts, ka nepieciešams kompensēt Altum radušos izdevumus un attiecīgi iespējamais finansēšanas avots valsts pārvaldes uzdevuma izpildes nodrošināšanai varētu būt Privatizācijas aģentūras rezerves fonds, kas izveidots pamatojoties uz likuma „Par valsts un pašvaldību īpašumu objekta privatizāciju” (turpmāk – rezerves fonds).

Ekonomikas ministrija uzskata, ka Ministru kabineta 2013.gada 24.septembra sēdē (protokols Nr.50, 153§ 5.punkts) dotais uzdevums ir izpildīts sekojošu iemeslu dēļ.

**1. Par privatizācijas sertifikātu kontu apkalpošanu un kompensācijas izmaksu naudā, dzēšot privatizācijas sertifikātus politiski represētajām personām**

2014.gada 1.janvārī stājās spēkā likums „Grozījumi likumā "Par privatizācijas sertifikātiem””. Saskaņā ar likuma „Par privatizācijas sertifikātiem” 1.panta 10.apakšpunktu privatizācijas sertifikātu kontu apkalpošana ir valsts pārvaldes uzdevums, kas aptver privatizācijas sertifikātu kontu atvēršanu, uzturēšanu, sertifikātu ieskaitīšanu privatizācijas sertifikātu kontā un citus ar sertifikātu kontu apkalpošanu un sertifikātu apgrozību saistītus pakalpojumus. Atbilstoši likuma 3.1panta pirmajai daļai Ministru kabinets var deleģēt privātpersonai privatizācijas sertifikātu kontu apkalpošanu. Savukārt saskaņā ar šī panta otro daļu, izdevumi, kas saistīti ar deleģēto valsts pārvaldes uzdevuma izpildi Ministru kabineta noteiktajā kārtībā tiek segti no ieņēmumiem par privatizācijas sertifikātu kontu apkalpošanu un rezerves fonda līdzekļiem, kas izveidots, pamatojoties uz likumu „Par valsts un pašvaldību īpašuma objektu privatizāciju”.

Pamatojoties uz Ministru kabineta 2013.gada 17.decembra noteikumu Nr.1522 „Noteikumi par privatizācijas sertifikātu kontu apkalpošanas uzdevuma deleģēšanu” (turpmāk - Noteikumi Nr.1522) 2.punktu, Ministru kabinets deleģēja Altum privatizācijas sertifikātu kontu apkalpošanas uzdevuma izpildi. Saskaņā ar Ministru kabineta noteikumu Nr.1522 9.punktu Altum izdevumi, kas noteiktā kārtībā saskaņoti ar Ekonomikas ministriju un Finanšu ministriju, tiek segti no ieņēmumiem par privatizācijas sertifikātu kontu apkalpošanu un rezerves fonda līdzekļiem. Atbilstoši Noteikumu Nr.1522 4.punktam 2014.gada 2.janvārī starp valsti, Ekonomikas ministrijas personā, un Altum tika noslēgts līgums Nr.1-8-1 par privatizācijas sertifikātu konta apkalpošanas uzdevuma izpildi, kas citā starpā arī paredz kārtību, kādā tiek segti Altum izdevumi par uzdevuma izpildi.

Tāpat atbilstoši likuma „Par valsts un pašvaldību īpašuma objektu privatizāciju” 11.panta trešajai daļai un Ministru kabineta 2012.gada 20.novembra noteikumu Nr.782 „Kārtība, kādā politiski represētajām personām, dzēšot privatizācijas sertifikātus, izmaksā kompensāciju naudā” 21.punktam rezerves fonda līdzekļi tiek izmantoti privatizācijas sertifikātu dzēšanas nodrošināšanai politiski represētajām personām.

**2. Maksājumu administrēšana par valsts un pašvaldību dzīvojamo māju privatizāciju un zemes izpirkšanu.**

Latvijas Republikas Saeima 2014.gada 16.janvārī steidzamības kārtībā pieņēma likumu „Grozījumi likumā "Par valsts un pašvaldību dzīvojamo māju privatizāciju"” (turpmāk šajā daļā - Likums). Likums 2014.gada 24.janvārī tika izsludināts Latvijas Republikas oficiālajā izdevumā „Latvijas Vēstnesis”. Likums stājas spēkā 2014.gada 1.februārī.

Saskaņā ar Likuma 1.pantu (likuma „Par valsts un pašvaldību dzīvojamo māju privatizāciju” 5.panta otrā daļa) Ministru kabinets nosaka personu (tā var būt arī privātpersona) (turpmāk - Ministru kabineta noteikta institūcija), kuras kontā, sākot no 2014.gada 1.marta, ieskaita maksājumus par privatizētajiem objektiem, dzīvokļiem, mākslinieku darbnīcām un neapdzīvojamām telpām. Atbilstoši Likuma 3.pantam (likuma „Par valsts un pašvaldību dzīvojamo māju privatizāciju” 67.panta sestā daļa) izdevumi, kas Ministru kabineta noteiktai institūcijai radušies saistībā ar maksājumu par privatizēto objektu, maksājumu par dzīvokļu nodošanu īpašumā, maksājumu vai pirmo iemaksu par neapdzīvojamās telpas vai mākslinieku darbnīcas nodošanu īpašumā administrēšanu, tiek segti Ministru kabineta noteiktajā kārtībā no rezerves fonda līdzekļiem. Savukārt no Likuma 6.panta (likuma „Par valsts un pašvaldību dzīvojamo māju privatizāciju” pārejas noteikumu 47.punkts) izriet, ka līdz brīdim, kad Ministru kabineta noteikta institūcija uzsāks minēto maksājumu pieņemšanu, šos uzdevumus veic Altum.

**3. Zemes izpirkuma (pirkuma) līgumu slēgšana ar zemes izpircējiem un zemes izpircēju veikto maksājumu administrēšana.**

Latvijas Republikas Saeima 2014.gada 16.janvārī pieņēma likumu „Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā” (turpmāk - grozījumi Privatizācijas pabeigšanas likumā). Grozījumi Privatizācijas pabeigšanas likumā 2014.gada 24.janvārī tika izsludināti Latvijas Republikas oficiālajā izdevumā „Latvijas Vēstnesis”. Attiecīgi grozījumi Privatizācijas pabeigšanas likumā stāsies spēkā 2014.gada 1.februārī.

Saskaņā ar grozījumiem Privatizācijas pabeigšanas likumā (Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 3.panta trešās daļas 4.1punkts) 1.pantu Ministru kabinets nosaka personu, tai skaitā (privātpersonu) (turpmāk - Ministru kabineta noteiktu institūciju), kura, sākot ar 2014.gada 1.martu, īsteno deleģēto valsts pārvaldes uzdevumu- zemes izpirkuma (pirkuma) līguma slēgšanu, šo līgumu izpildes kontroli un neizpirktās zemes nodošanu pašvaldības īpašumā. Atbilstoši grozījumu Privatizācijas pabeigšanas likumā 2.pantam (Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 4.panta sestā daļa) privātpersonas izdevumi, kas saistīti ar šajā likumā tai deleģētā valsts pārvaldes uzdevuma izpildi - zemes izpirkuma (pirkuma) līgumu slēgšanu, šo līgumu izpildes kontroli un neizpirktās zemes nodošanu pašvaldības īpašumā-, tiek segti Ministru kabineta noteiktajā kārtībā no pakalpojuma ieņēmumiem un rezerves fonda līdzekļiem. Savukārt šī likuma 11.panta otrā daļa (Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma pārejas noteikumu 51.punkts) nosaka, ka līdz brīdim, kad Ministru kabinets nosaka institūciju, kura pildīs šajā likumā noteikto valsts pārvaldes uzdevumu- nodrošināt zemes izpirkšanas (pirkšanas) procesu-, šajā likumā noteiktos uzdevumus veic Altum.

Ņemot vērā minēto un to, ka normatīvie akti paredz iespēju no rezerves fonda līdzekļiem, noteiktajā kārtībā, segt Altum izdevumus, kas radušies pildot tai deleģētos valsts pārvaldes uzdevumus, uzskatām, ka Ministru kabineta 2013.gada 24.septembra sēdē (Prot.Nr.50,153§ 5.punkts) dotais uzdevums ir zaudējis aktualitāti.

**Ekonomikas ministra**

**pienākumu izpildītājs,**

**ārlietu ministrs E.Rinkēvičs**

**Vīza: Valsts sekretāra**

**pienākumu izpildītājs,**

**valsts sekretāra vietnieks A.Liepiņš**

26.02.2014. 13:42

1034

Dreija

67013163, Linda.Dreija@em.gov.lv